NACRT ZAKONA

O IZMENAMA I DOPUNAMA

ZAKONA O JEDINSTVENOM BIRAČKOM SPISKU

Član 1.

U Zakonu o jedinstvenom biračkom spisku („Službeni glasnik RS“, br. 104/09, 99/11 i 44/24), u članu 4. posle stava 1. dodaje se stav 2. koji glasi:

„Nakon donošenja odluke o raspisivanju izbora, birača koji je već upisan u birački spisak, a koji prijavi prebivalište u drugoj jedinici lokalne samouprave, odnosno u drugoj gradskoj opštini, opštinska, odnosno gradska uprava nadležna prema mestu novog prebivališta upisuje u deo biračkog spiska prema mestu novog prebivališta ako će najkasnije na dan izbora isteći šest meseci od dana prijave prebivališta u toj jedinici lokalne samouprave, odnosno gradskoj opštini.“.

Član 2.

U Glavi II. POSTUPAK VOĐENjA BIRAČKOG SPISKA naziv Odeljka 4. i član 14. menjaju se i glase:

„4. Izlaganje biračkog spiska na uvid građanima

Član 14.

Ministarstvo nadležno za poslove uprave u cilju izlaganja biračkog spiska građanima, na svojoj veb-prezentaciji omogućava uvid u podatke o biračima (ime, ime jednog od roditelja i prezime) razvrstanim po biračkim mestima za područje jedinice lokalne samouprave.

Osim podataka iz stava 1. ovog člana, ministarstvo nadležno za poslove uprave na svojoj veb-prezentaciji omogućava uvid i u podatke o broju birača po domaćinstvu, odnosno adresi i broju stana.

Nakon zaključenja biračkog spiska, ministarstvo nadležno za poslove uprave, osim podataka iz stava 1. ovog člana, na svojoj veb-prezentaciji objavljuje i podatak da li će birač na predstojećim izborima glasati prema mestu prebivališta ili prema mestu boravišta u zemlji, odnosno prema mestu boravišta u inostranstvu.

Pristup podacima iz st. 1-3. ovog člana omogućava se prethodnim unošenjem podataka o jedinstvenom matičnom broju građana i registarskom broju lične karte lica koje pristupa podacima na veb-prezentaciji ministarstva nadležnog za poslove uprave.

Dan posle raspisivanja izbora, opštinska, odnosno gradska uprava koja ažurira birački spisak za područje jedinice lokalne samouprave izlaže deo biračkog spiska za područje jedinice lokalne samouprave na uvid građanima i to oglašava preko sredstava javnog informisanja i, po potrebi, na drugi način i obaveštava građane da od opštinske, odnosno gradske uprave mogu do zaključenja biračkog spiska zahtevati donošenje rešenja na kojima se zasnivaju promene u biračkom spisku.

Ministarstvo nadležno za poslove uprave, do zaključenja biračkog spiska, na svakih sedam dana objavljuje na svojoj veb-prezentaciji broj birača razvrstanih po jedinicama lokalne samouprave kao i podatke o broju promena u delu biračkog spiska pojedinačno za svaku jedinicu lokalne samouprave, kao i pravni osnov tih promena za prethodnih sedam dana,

Način izlaganja dela biračkog spiska koji se vodi za područje jedinice lokalne samouprave bliže uređuje ministar nadležan za poslove uprave.“.

Član 3.

Član 21. menja se i glasi:

„Član 21.

Pravo na uvid u birački spisak imaju članovi i zamenici članova Republičke izborne komisije, koji imaju pravo uvida u sve podatke o biračima u biračkom spisku, osim jedinstvenog matičnog broja građana, putem posebnog modula na veb-prezentaciji ministarstva nadležnog za poslove uprave, kojem se pristupa uz prijavu dvofaktorskom autentikacijom.

Član odnosno zamenik člana Republičke izborne komisije ima pravo da, preko sekretara Republičke izborne komisije, uputi primedbu u pogledu tačnosti i ažurnosti biračkog spiska ministarstvu nadležnom za poslove uprave, koje je dužno da Republičkoj izbornoj komisiji dostavi izjašnjenje u roku od 15 dana od dana prijema primedbe.

Izuzetno od stava 2. ovog člana, u toku izbora, rok za izjašnjenje ministarstva nadležnog za poslove uprave po primedbi člana odnosno zamenika člana Republičke izborne komisije iz stava 2. ovog člana je pet dana od dana prijema primedbe.

Nakon raspisivanja izbora, pravo na uvid u sve podatke o biračima u biračkom spisku, osim jedinstvenog matičnog broja građana, ima i udruženje koje je, u skladu sa zakonom kojim se uređuje izbor narodnih poslanika, od strane Republičke izborne komisije dobilo ovlašćenje za posmatranje izbora (domaći posmatrač), preko lica koje za to ovlasti, putem posebnog modula na veb-prezentaciji ministarstva nadležnog za poslove uprave, kojem se pristupa uz prijavu dvofaktorskom autentikacijom.

Od pravnosnažnosti proglašene izborne liste, pravo iz stava 4. ovog člana ima i podnosilac te proglašene izborne liste, na način na koji to pravo ostvaruju domaći posmatrači.

Podnosilac proglašene izborne liste ima pravo i da nadležnom organu podnese zahtev za promenu u biračkom spisku, uz koji se moraju priložiti ovlašćenje birača na kojeg se zahtev odnosi i odgovarajući dokazi.

Pravo iz st. 1, 4. i 5. ovog člana se može ostvariti tek nakon potpisivanja pismene izjave o poverljivosti podataka kojom se potvrđuje da je lice koje pristupa podacima upoznato sa obavezom da prilikom pristupa podacima iz biračkog spiska mora postupati u skladu sa zakonom i isključivo u svrhu ovlašćenja koje mu je ovim zakonom povereno.

Obrazac izjave iz stava 7. ovog člana propisuje ministar nadležan za poslove uprave i sastavni je deo propisa predviđenog za izvršavanje ovog zakona.“.

Član 4.

Posle Glave V. dodaje se Glava Va i čl. 22a do 22p, koji glase:

„Va REVIZIJA BIRAČKOG SPISKA

Pojam i nadležnost

Član 22a

Revizija biračkog spiska je postupak analize i ocene kvaliteta, tačnosti, pouzdanosti i efikasnosti vođenja i ažuriranja biračkog spiska.

Reviziju biračkog spiska obavlja Komisija za reviziju, verifikaciju i kontrolu tačnosti i ažuriranja biračkog spiska (u daljem tekstu: Komisija).

U vršenju ovlašćenja u skladu sa ovim zakonom, Komisija donosi odluke, podnosi zahteve, izdaje naloge, daje mišljenja i donosi izveštaje.

Sastav Komisije

Član 22b

Komisija je samostalno i nezavisno telo koje čine deset članova i njihovi zamenici koje imenuje Narodna skupština.

Osam članova Komisije i njihovi zamenici imenuju se na predlog poslaničkih grupa u Narodnoj skupštini, dok se dva člana Komisije i njihovi zamenici imenuju na predlog udruženja koja su od strane Republičke izborne komisije, u skladu sa zakonom kojim se uređuje izbor narodnih poslanika dobila ovlašćenja za posmatranje najmanje tri izborna postupka i objavila najmanje tri izveštaja o nalazima posmatranja tih izbornih postupaka.

Član Komisije odnosno zamenik člana Komisije ima svojstvo službenog lica u vršenju ovlašćenja iz nadležnosti Komisije.

Nadležnost za predlaganje članova i zamenika članova Komisije

Član 22v

Pet najvećih poslaničkih grupa u Narodnoj skupštini koje su deo parlamentarne većine predlažu pet članova i pet zamenika članova Komisije i to tako što svaka predlaže po jednog člana i jednog zamenika člana Komisije.

Poslaničkom grupom koja je deo parlamentarne većine smatra se poslanička grupa čiji su narodni poslanici glasali za izbor Vlade.

Ako prilikom predlaganja članova Komisije, u Narodnoj skupštini postoji samo jedna poslanička grupa koja čini parlamentarnu većinu, toj poslaničkoj grupi pripada pravo da predloži svih pet članova i zamenika članova Komisije.

Ako prilikom predlaganja članova Komisije, u Narodnoj skupštini postoji više od jedne a manje od pet poslaničkih grupa koje čine parlamentarnu većinu, svaka od ovih poslaničkih grupa ima pravo da predloži po jednog člana i zamenika člana Komisije a najveća poslanička grupa će imati pravo da predloži sve ostale članove i zamenike članova Komisije.

Tri najveće opozicione poslaničke grupe u Narodnoj skupštini (poslaničke grupe koje nisu deo parlamentarne većine) predlažu svaka po jednog člana i jednog zamenika člana Komisije.

Ako prilikom predlaganja članova Komisije, u Narodnoj skupštini postoje samo dve opozicione poslaničke grupe, većoj opozicionoj poslaničkoj grupi pripada pravo da predloži dva člana i dva zamenika člana Komisije, dok manjoj poslaničkoj grupi pripada pravo da predloži jednog člana i jednog zamenika člana komisije.

Ako prilikom predlaganja članova Komisije, u Narodnoj skupštini postoji samo jedna opoziciona poslanička grupa, njoj pripada pravo da predloži sva tri člana i tri zamenika člana Komisije.

Zainteresovano udruženje koje ispunjava uslov iz člana 22b ovog zakona (u daljem tekstu: udruženje) dostavlja predlog jednog člana i jednog zamenika člana Komisije.

Ako prilikom predlaganja članova Komisije, u Narodnoj skupštini ne postoje opozicione poslaničke grupe u tom slučaju dodatna dva člana i dva zamenika člana Komisije predlažu udruženja a jednog člana i jednog zamenika člana Komisije predlaže najveća poslanička grupa koja je deo parlamentarne većine.

Uslovi za imenovanje u Komisiju

Član 22g

Za člana i zamenika člana Komisije može biti predloženo samo lice:

1) koje je državljanin Republike Srbije i ima prebivalište na teritoriji Republike Srbije;

2) koje ima visoko obrazovanje iz pravnih, matematičkih, demografskih, informacionih ili ekonomskih nauka ili društveno-statističkih i drugih srodnih naučnih oblasti i najmanje pet godina radnog iskustva u struci.

Za člana ili zamenika člana Komisije ne može da bude predloženo odnosno imenovano lice koje je narodni poslanik, član ili zamenik člana Republičke izborne komisije ili koje je zaposleno, izabrano, imenovano ili postavljeno u ministarstvu nadležnom za poslove uprave, ministarstvu nadležnom za unutrašnje poslove ili opštinskom odnosno gradskom organu uprave, kao i lice koje je pravnosnažno osuđeno za krivično delo na bezuslovnu kaznu zatvora od najmanje šest meseci.

Predlaganje kandidata za članove i zamenike članova Komisije

Član 22d

Postupak predlaganja kandidata za članove i zamenike članova Komisije sprovodi odbor Narodne skupštine nadležan za upravu (u daljem tekstu: Nadležni odbor).

Postupak predlaganja kandidata za članove i zamenike članova novog sastava Komisije pokreće se najkasnije šest meseci pre isteka mandata imenovanih članova i zamenika članova Komisije, tako što predsednik Nadležnog odbora upućuje dopis poslaničkim grupama dok se na veb-prezentaciji Narodne skupštine objavljuje javni poziv zainteresovanim udruženjima, radi dostavljanja predloga kandidata za članove i zamenike članova Komisije. Dodatno, predsednik nadležnog odbora upućuje dopis udruženjima koja su od Republičke izborne komisije dobili ovlašćenja za posmatranje poslednja tri izbora postupka i objavila najmanje tri izveštaja o nalazima posmatranja tih izbornih postupaka sa pozivom za dostavljanje predloga kandidata za članove i zamenike članova Komisije.

Predlozi kandidata za članove i zamenike članova Komisije podnose se Nadležnom odboru u roku od 15 dana od dana prijema dopisa predsednika Nadležnog odbora iz stava 2. ovog člana, odnosno od dana objavljivanja javnog poziva.

Predlog kandidata sadrži:

1) ime i prezime kandidata;

2) datum i mesto rođenja kandidata;

3) adresu stanovanja, broj telefona i adresu za prijem elektronske pošte kandidata;

4) podatke o obrazovanju kandidata;

5) podatke o radnom iskustvu kandidata;

6) ime i prezime i potpis ovlašćenog lica podnosioca predloga kandidata.

Uz predlog kandidata dostavlja se:

1) pismena saglasnost kandidata da prihvata kandidaturu za člana odnosno zamenika člana Komisije, koja sadrži njegovo ime, prezime i jedinstveni matični broj građana;

2) izjava kandidata da ne postoje smetnje za imenovanje u Komisiju iz člana 22g stav 2. ovog zakona;

3) isprava o očitanoj ličnoj karti sa mikrokontrolerom (čipom), odnosno fotokopija lične karte bez mikrokontrolera kandidata;

4) dokaz o stečenom visokom obrazovanju kandidata;

5) dokaz o radnom iskustvu kandidata u struci.

Ako se za kandidata predlaže lice koje je već bilo imenovano u Komisiju, uz predlog tog kandidata ne moraju da se dostave podaci i dokazi o stečenom visokom obrazovanju i radnom iskustvu kandidata u struci.

Udruženja uz predlog kandidata dostavljaju i dokaz o ispunjenosti uslova iz člana 22b stav 2. ovog zakona.

Razmatranje predloga kandidata za članove i zamenike članova Komisije

Član 22đ

Nadležni odbor, u roku od 15 dana od isteka roka za predlaganje kandidata za članove i zamenike članova Komisije, razmatra podnete predloge i ispituje da li su predloge podneli ovlašćeni predlagači i da li kandidati za članove i zamenike članova Komisije ispunjavaju uslove za imenovanje u Komisiju i o tome donosi odluku, i to pojedinačno za svakog predlagača kao i za svakog člana i zamenika člana Komisije, a koju objavljuje na veb-prezentaciji Narodne skupštine uz naznačenje kog dana je odluka objavljena.

Protiv odluke iz stava 1. ovog člana predlagači i kandidati za člana i zamenika člana Komisije mogu izjaviti prigovor u roku od tri dana od dana objavljivanja odluke. O prigovoru odlučuje predsednik Narodne skupštine u roku od tri dana od dana izjavljivanja prigovora.

Predlagači i kandidati za člana i zamenika člana Komisije koji se imenuju iz reda poslaničkih grupa u Narodnoj skupštini mogu izjaviti prigovor samo protiv odluka kojim se odlučuje o prelagačima odnosno predlozima za člana i zamenika člana Komisije koje se imenuju na predlog poslaničkih grupa u Narodnoj skupštini dok Predlagači i kandidati za člana i zamenika člana Komisije koji se imenuju iz reda udruženja mogu izjaviti prigovor samo protiv odluka kojim se odlučuje o o prelagačima odnosno predlozima za člana i zamenika člana Komisije koje se imenuju se na predlog udruženja.

Ako Nadležni odbor utvrdi da neki od predloženih kandidata za člana, odnosno zamenika člana Komisije ne ispunjava uslove za imenovanje u Komisiju iz člana 22g. ovog zakona, dostaviće predlagaču tog kandidata poziv da podnese novi predlog kandidata u roku od 15 dana od dana prijema zahteva.

Ako neka opoziciona poslanička grupa koja je ovlašćeni predlagač ne dostavi predlog kandidata za člana i zamenika člana Komisije, Nadležni odbor će se pismenim putem obratiti sledećoj opozicionoj poslaničkoj grupi kojoj bi prema veličini pripalo pravo predlaganja lica u Komisiju, zahtevom da ta poslanička grupa dostavi predlog jednog kandidata za člana i jednog kandidata za zamenika člana Komisije u roku od 15 dana od dana prijema zahteva.

Ako blagovremeno bude primljen predlog samo jednog udruženja, Nadležni odbor će se pismenim putem obratiti tom udruženju sa pozivom da dostavi predlog još jednog kandidata za člana i jednog kandidata za zamenika člana Komisije u roku od 15 dana od dana prijema zahteva.

Ako blagovremeno budu primljeni predlozi više od dva udruženja, konačan predlog po dva kandidata za članove i zamenike članova Komisije utvrđuje se na sastanku koji organizuje služba Nadležnog odbora.

Ako na sastanku udruženja iz stava 5. ovog člana ne bude postignut dogovor o po dva kandidata za članove i zamenike članova Komisije, pristupa se glasanju u kojem učestvuju predstavnici prisutnih udruženja. Svako udruženje ima pravo da glasa za dva kandidata za člana i za dva kandidata za zamenika člana Komisije. Dva kandidata za člana i dva kandidata za zamenika člana Komisije koji su dobili najveći broj glasova smatraju se konačnim predlogom za članove i zamenike članova Komisije. Ako se glasanjem ne može utvrditi predlog jednog ili oba člana odnosno zamenika člana Komisije usled jednakog broja glasova, pristupa se žrebu u kojem učestvuju kandidati koji su dobili jednak broj glasova. Žreb sprovodi služba Nadležnog odbora.

Lista kandidata za članove i zamenike članova Komisije

Član 22e

Nadležni odbor utvrđuje listu od deset kandidata za članove i deset kandidata za zamenike članova Komisije (u daljem tekstu: Lista kandidata), koju podnosi Narodnoj skupštini na razmatranje i usvajanje.

Narodna skupština je dužna da o Listi kandidata odluči na prvoj narednoj sednici, a najkasnije u roku od 45 dana od dana podnošenja Liste kandidata.

O Listi kandidata Narodna skupština odlučuje u celini.

Ako za usvajanje Liste kandidata ne glasa potrebna većina narodnih poslanika, postupak predlaganja kandidata za članove i zamenike članova Komisije ponavlja se u roku od 15 dana od dana završetka sednice Narodne skupštine na kojoj se glasalo o Listi kandidata.

Izjava o poverljivosti podataka

Član 22ž

Nakon imenovanja, članovi i zamenici članova Komisije potpisuju pismenu izjavu o poverljivosti podataka kojom potvrđuju da su upoznati sa obavezom da prilikom pristupa podacima o ličnosti u izvršavanju zadatka Komisije moraju postupati u skladu sa zakonom kojim je uređena zaštita podataka o ličnosti i isključivo u svrhu ovlašćenja koja su im ovim zakonom poverena.

Komisija utvrđuje izgled obrasca izjave o poverljivosti podataka.

Mandat članova i zamenika članova Komisije

Član 22z

Član i zamenik člana Komisije imenuju se na period od pet godina.

Isto lice može da bude imenovano u Komisiju najviše dva puta.

Mandat članova i zamenika članova Komisije počinje da teče danom donošenja odluke o njihovom imenovanju, a ne pre isteka pet godina od imenovanja prethodnog sastava Komisije.

Pre isteka mandata, članu i zameniku člana Komisije mandat prestaje po sili zakona, a Narodna skupština po službenoj dužnosti utvrđuje prestanak njegovog mandata:

1) u slučaju smrti;

2) ako izgubi izborno pravo;

3) ako je pravnosnažnom sudskom odlukom osuđen na kaznu zatvora u trajanju od najmanje šest meseci;

4) ako izgubi radnu sposobnost.

Narodna skupština razrešava dužnosti člana, odnosno zamenika člana Komisije:

1) ako podnese ostavku;

2) ako se utvrdi da ne ispunjava uslove za članstvo u Komisiji propisane ovim zakonom;

3) bez opravdanog razloga propusti ili odbije da obavlja dužnost člana odnosno zamenika člana u periodu o najmanje mesec dana neprekidno ili u periodu od 12 meseci u kojem najmanje šest meseci ne obavlja svoju dužnost.

Član odnosno zamenik člana Komisije ostavku podnosi u pismenom obliku predsedniku Narodne skupštine, a potpis podnosioca mora biti overen u skladu sa zakonom kojim se uređuje overavanje potpisa.

Predsednik Narodne skupštine raspušta Komisiju ako Komisija:

1) ne usvoji Poslovnik o radu, Metodologiju revizije ili Plan rada u roku od 30 dana od dana isteka roka utvrđenog ovim zakonom za njihovo uvajanje;

2) ne podnese izveštaj o reviziji u roku od 30 dana od dana isteka roka za podnošenje izveštaja;

3) ne sprovede aktivnost utvrđenu Planom rada Komisije u roku od 60 dana od isteka poslednjeg dana koji je Planom rada bio predviđen za sprovođenje te aktivnosti.

Odluku o raspuštanju Komisije, predsednik Narodne skupštine donosi narednog dana od dana prijema obaveštenja o nastupanju slučaja iz stava 7. ovog člana.

Istovremeno sa raspuštanjem Komisije, predsednik Narodne skupštine upućuje ovlašćenim predlagačima i na veb-prezentaciji Narodne skupštine objavljuje poziv da u roku od sedam dana od dana objavljivanja poziva dostave Nadležnom odboru predloge kandidata za člana odnosno zamenika člana Komisije.

U slučaju raspuštanja, postupak imenovanja novih članova Komisije sprovodi se u skladu sa odredbama ovog zakona i mora se okončati u roku od 45 dana od dana raspuštanja Komisije.

Popunjavanje upražnjenog mesta u Komisiji

Član 22i

Novog člana, odnosno zamenika člana Komisije predlaže ovlašćeni predlagač koji je predložio člana, odnosno zamenika člana Komisije kome je mandat prestao po sili zakona, odnosno koji je razrešen dužnosti, u roku od 15 dana od dana kada je Narodna skupština donela odluku kojom je utvrđen prestanak mandata po sili zakona, odnosno kojom je razrešen dužnosti član, odnosno zamenik člana Komisije.

Narodna skupština imenuje novog člana, odnosno zamenika člana Komisije u roku od 45 dana od dana utvrđivanja prestanka mandata po sili zakona, odnosno od dana razrešenja dužnosti člana, odnosno zamenika člana Komisije.

Na postupak imenovanja novog člana, odnosno zamenika člana Komisije shodno se primenjuju odredbe čl. 22g do 22e ovog zakona.

Izuzetno od člana 22z stav 1. ovog zakona, mandat člana odnosno zamenika člana Komisije koji je imenovan umesto člana odnosno zamenika člana Komisije kome je mandat prestao po sili zakona ili usled razrešenja traje do isteka mandata člana odnosno zamenika člana Komisije umesto kojeg je imenovan.

Ako je od donošenja odluke Narodne skupštine kojom je utvrđen prestanak mandata po sili zakona, odnosno kojom je član, odnosno zamenik člana Komisije razrešen dužnosti do isteka mandata imenovanih članova i zamenika članova Komisije ostalo manje od šest meseci, neće se pristupiti imenovanju novog člana odnosno zamenika člana Komisije u skladu sa odredbama ovog člana.

Ovlašćenja Komisije

Član 22j

U svrhu obavljanja revizije biračkog spiska, Komisija je ovlašćena da:

1) analizira podatke iz biračkog spiska, kao i matičnih knjiga i evidencije prebivališta i boravišta građana (u daljem tekstu: druge evidencije od značaja za vođenje biračkog spiska) na nivou ličnih podataka;

2) analizira pravnu valjanost rešenja na kojima se zasnivaju promene u biračkom spisku;

3) analizira/prati statističke parametre kretanja biračkog spiska;

4) analizira proces ažuriranja i autorizacije nad promenama u biračkom spisku;

5) analizira podatke o sprovedenim inspekcijskim nadzorima i predloženim odnosno naloženim merama u postupku inspekcijskog nadzora nad primenom propisa kojim se uređuje birački spisak;

6) analizira podatke ministarstva nadležnog za unutrašnje poslove o prebivalištu i boravištu građana, pravnom osnovu po kojem je prijavljeno odnosno od‌javljeno prebivalište i usklađenosti ovih podataka sa podacima u biračkom spisku ;

7) analizira izveštaje o postupanju službenika ministarstva nadležnog za unutrašnje poslove zaduženih za poslove sa građanima (odobravanje prebivališta i boravišta građana);

8) inicira, koordinira i nadzire terensku kontrolu birača na osnovu analiza biračkog spiska, u saradnji sa ministarstvom nadležnim za unutrašnje poslove;

9) podnosi zahtev ministarstvu nadležnom za poslove uprave za otklanjanje utvrđenih nepravilnosti u biračkom spisku;

10) podnosi zahtev za pokretanje postupaka za utvrđivanje odgovornosti ako u postupku utvrđivanja činjenica o upravljanju i tačnosti biračkog spiska nađe da postoje osnovi sumnje da je došlo do kršenja zakona tako što povredu zakona prijavljuje nadležnim organima;

11) pribavlja podatke nadležnih organa o statističkim kretanjima u biračkom spisku, prebivalištu, boravištu, pasivizaciji i drugim relevantnim podacima u vezi sa biračkim spiskom;

12) donosi periodične izveštaje o statusu biračkog spiska;

13) inicira kampanju za edukaciju birača o ažuriranju biračkog spiska u saradnji sa javnim medijskim servisima, ministarstvom nadležnim za poslove uprave i Republičkom izbornom komisijom;

14) inicira saradnju relevantnih institucija radi efikasnog sprovođenja mera za unapređenje integriteta biračkog spiska;

15) analizira i poredi druge evidencije od značaja za vođenje biračkog spiska;

16) analizira postupanja i ovlašćenja službenika koji vode birački spisak, kao i obuke koje oni prolaze;

17) analizira informacionu bezbednost softvera biračkog spiska;

18) analizira bezbednost baza podataka na osnovu tehničkih opisa (prostorije, serveri) i drugih evidencija od značaja za vođenje biračkog spiska;

19) analizira pravni okvir koji uređuje način vođenja biračkog spiska i drugih evidencija od značaja za vođenje biračkog spiska;

20) analizira podatke republičkog organa nadležnog za poslove statistike i drugih organa koji su zaduženi za poslove statistike i poredi ih sa podacima iz drugih evidencija od značaja za vođenje biračkog spiska, kao i sa podacima iz biračkog spiska;

21) sprovodi i druge analize neophodne da bi se utvrdio stepen integriteta postupka ažuriranja biračkog spiska;

22) sprovodi edukaciju lica ovlašćenih za vođenje delova biračkog spiska u jedinicima lokalne samouprave, u saradnji sa ministarstvom nadležnim za poslove uprave i Republičkom izbornom komisijom;

23) inicira donošenje ili izmene propisa i daje mišljenje o nacrtima zakona i drugih propisa koji uređuju pitanja iz delokruga Komisije;

24) analizira postupak zapošljavanja ili angažovanja službenika koji vode birački spisak;

25) analizira postupanja i ovlašćenja službenika koji vode birački spisak, kao i obuke koji oni prolaze, na osnovu podataka dobijenih od nadležnog ministarstva državne uprave i lokalne samouprave;

26) analizira opremu (softver i hardver) i bezbednost opreme koju službenici koriste u vođenju evidencija građana (matične knjige i drugi registri) koje su od značaja za vođenje biračkog spiska;

27) analizira bezbednost baza podataka (prostorije, serveri) evidencija građana (matične knjige i drugi registri) koje su od značaja za vođenje biračkog spiska;

28) donosi Poslovnik i Plan rada Komisije;

29) podnosi zahtev za pokretanje prekršajnog postupka protiv odgovornog lica u organu javne vlasti koje ne postupi u skladu sa njenim nalozima;

30) razmatra primedbe građana u vezi sa pitanjima koja su u nadležnosti Komisije;

31) donosi izveštaj o obavljenoj reviziji biračkog spiska kao i posebne izveštaje, u skladu sa ovim zakonom;

32) prati primenu preporuka iz izveštaja o obavljenoj reviziji biračkog spiska i posebnih izveštaja, u skladu sa ovim zakonom.

Za vršenje ovlašćenja iz stava 1. tač. 1)-7), 11), 13)-22), 24-27) i 32) ne donosi se posebna odluke Komisije.

U vršenju ovlašćenja iz stava 1. ovog člana, članovi i zamenici članova Komisije imaju pravo uvida u sve podatke o biračima u biračkom spisku, putem posebnog modula na veb-prezentaciji ministarstva nadležnog za poslove uprave, kojem se pristupa uz prijavu dvofaktorskom autentikacijom.

Svi organi državne uprave, teritorijalne autonomije i jedinica lokalne samouprave dužni su da odluče o zahtevu Komisije, kao i da Komisiji, na njen zahtev, dostave sve podatke i informacije odnosno omoguće pristup evidencijama koje su od značaja za vođenje biračkog spiska i promene u biračkom spisku a odnose se na utvrđivanje tačnosti izvršenih upisa, odnosno promena u biračkom spisku, u roku od osam dana od dana prijema zahteva. Zahtev može sadržati više dopuna u pogledu vrste i sadržine traženih isprava.

Član odnosno zamenik člana Komisije ima pravo da prisustvuje terenskoj kontroli iz stava 1. tačka 8) ovog člana.

Ministarstvo nadležno za poslove uprave je dužno da Komisiju izvesti o postupanju po zahtevu Komisije iz stava 1. tačka 9) ovog člana u roku od 30 dana od prijema zahteva Komisije.

Poslovnikom Komisija bliže uređuje organizaciju i način svoga rada.

Postupak revizije biračkog spiska bliže se uređuje posebnim aktom Komisije.

Izveštaj o reviziji biračkog spiska i posebni izveštaji

Član 22k

O obavljenoj reviziji biračkog spiska, Komisija podnosi izveštaj Narodnoj skupštini do kraja februara tekuće godine za prethodnu godinu, a najkasnije šest meseci pre roka za raspisivanja redovnih izbora za narodne poslanike odnosno redovnih izbora za predsednika Republike (u daljem tekstu: Izveštaj o reviziji).

Izveštaj o reviziji sadrži preporuke nadležnim organima i organizacijama za unapređenje vođenja i ažuriranja biračkog spiska sa preciznom specifikacijom na koji organ odnosno organizaciju se koja preporuka odnosi.

Izveštaj o reviziji Komisija dostavlja organima i organizacijama na koje se odnose preporuke iz Izveštaja o reviziji.

Organi i organizacije na koje se odnose preporuke iz Izveštaja o reviziji dužni su da po preporukama postupe i da o tome podnesu izveštaj Komisiji u roku od 120 dana od dana prijema Izveštaja o reviziji.

Tokom obavljanja revizije, Komisija može da donese posebne izveštaje sa preporukama nadležnim organima i organizacijama za unapređenje vođenja i ažuriranja biračkog spiska (u daljem tekstu: Posebni izveštaj).

Organ odnosno organizacija na koju se odnose preporuke iz Posebnog izveštaja dužna je da po preporukama postupi i da o tome podnese izveštaj Komisiji u roku od 60 dana od dana prijema Posebnog izveštaja.

Posebni izveštaj je sastavni deo Izveštaja o reviziji.

Praćenje primene preporuka i podnošenje izveštaja Narodnoj skupštini

Član 22l

Komisija prati primenu preporuka i razmatra izveštaje o postupanju po preporukama koje joj podnose nadležni organi i organizacije.

U roku od 45 dana od dana isteka roka za podnošenje izveštaja nadležnih organa, odnosno organizacija o postupanju po preporukama iz Izveštaja o reviziji ili Posebnog izveštaja, Komisija razmatra postupanje tih organa, odnosno organizacije po preporukama i o tome podnosi izveštaj Narodnoj skupštini.

Ukoliko Komisija prilikom razmatranja izveštaja o primeni preporuka utvrdi da organ ili organizacija nije postupila po preporukama iz izveštaja o reviziji, zaključkom nalaže organu ili organizaciji da postupi po preporukama i o tome u roku od 30 dana od dana dostavljanja zaključka podnese izveštaj Komisiji.

Sednici Komisije na kojoj se razmatra postupanje po preporukama dužan je da prisustvuje predstavnik nadležnog organa odnosno organizacije na koju se preporuke odnose.

Odlučivanje Komisije

Član 22lj

Za donošenje odluke Komisije potrebno je da za nju glasa najmanje sedam članova Komisije, pod uslovom da su za donošenje odluke glasali najmanje dva člana imenovana na predlog poslaničkih grupa u Narodnoj skupštini koje su deo parlamentarne većine, najmanje dva člana imenovana na predlog opozicionih poslaničkih grupa u Narodnoj skupštini i najmanje dva člana imenovana na predlog udruženja, osim ako je ovim zakonom drugačije propisano.

Zamenik člana Komisije zamenjuje člana Komisije u slučaju njegovog odsustva, prestanka mandata po sili zakona ili razrešenja, do imenovanja novog člana Komisije.

Zamenik člana Komisije ima pravo glasa u odsustvu člana Komisije kojeg zamenjuje.

Zamenik člana Komisije ima ista prava i dužnosti kao i član Komisije kojeg zamenjuje.

Prva sednica Komisije

Član 22m

Prvu sednicu Komisije saziva predsednik Narodne skupštine, u roku od 30 dana od dana imenovanja članova i zamenika članova Komisije.

Komisija na prvoj sednici:

1) bira tri člana Komisije, od kojih je jedan imenovan na predlog poslaničkih grupa koje su deo parlamentarne većine, jedan imenovan na predlog opozicionih poslaničkih grupa i jedan imenovan na predlog udruženja, koji će se na godinu dana smenjivati na funkciji predsednika Komisije;

2) donosi Poslovnik;

3) donosi Plan rada Komisije i finansijski plan koji mora biti usklađen sa finansijskim planom Narodne skupštine.

Predsednik Komisije

Član 22n

Predsednik Komisije saziva sednice Komisije, predsedava sednicama, stara se o redu na sednicama, kao i o sprovođenju Plana rada Komisije i potpisuje akte Komisije.

U slučaju odsutnosti ili sprečenosti predsednika Komisije da predsedava sednici Komisije, sednici predsedava zamenik člana Komisije koji je imenovan na predlog istog ovlašćenog predlagača kao i predsednik Komisije.

Promena članova Komisije izabranih u skladu sa članom 22m stav 2. tačka 1) ovog zakona za obavljanje funkcije predsednika Komisije nastavlja se prema redosledu koji utvrđuje prvi sastav Komisije.

Učesnici u radu Komisije

Član 22nj

U radu Komisije, bez prava odlučivanja, učestvuju:

1) tri predstavnika ministarstva nadležnog za poslove uprave;

2) jedan predstavnik ministarstva nadležnog za unutrašnje poslove;

3) jedan predstavnik Poverenika za informacije od javnog značaja i zaštitu podataka o ličnosti.

Organi iz stava 1. ovog člana dužni su da odrede svoje predstavnike, u roku od 15 dana od dana prijema pismenog zahteva Komisije.

U radu Komisije, bez prava odlučivanja, po pozivu Komisije, mogu učestvovati i:

1) predstavnici međunarodnih organizacija i stručnjaci sa znanjem iz oblasti rada Komisije;

2) državni službenici u organima državne uprave i službenici u organima autonomnih pokrajina, odnosno organima jedinica lokalne samouprave sa znanjem iz oblasti rada Komisije, koje odredi rukovodilac organa u kojima su ova lica zaposlena.

Pozvana lica iz stava 3. ovog člana dužna su da Komisiji učine dostupnim sve informacije neophodne za vršenje ovlašćenja Komisije propisanih ovim zakonom.

Članovi i zamenici članova Republičke izborne komisije imaju pravo da Komisiji dostavljaju primedbe u pogledu tačnosti i ažurnosti biračkog spiska, u skladu sa svojim pravom na uvid u birački spisak.

Komisija je dužna da o primedbama članova i zamenika članova Republičke izborne komisije dostavi izjašnjenje Republičkoj izbornoj komisiji u roku od 30 dana od dana prijema primedbe.

Kada se na sednici Komisije razmatraju primedbe koje član odnosno zamenik člana Republičke izborne komisije dostavi Komisiji u skladu sa stavom 5. ovog člana, na sednicu se poziva član odnosno zamenik člana Republičke izborne komisije koji je dostavio primedbe.

Javnost rada Komisije

Član 22o

Rad Komisije je javan.

Javnost rada Komisije se obezbeđuje objavljivanjem na veb-prezentaciji Komisije: saziva sednica Komisije, opštih akata Komisije, izveštaja koje Komisija podnosi Narodnoj skupštini, posebnih izveštaja, Plana rada, zapisnika sa sednica Komisije i drugih informacija iz delokruga rada Komisije od značaja za javnost.

Sednicama Komisije mogu da prisustvuju, u svojstvu posmatrača, do dva predstavnika udruženja registrovanog u Republici Srbiji čiji se ciljevi ostvaruju u oblasti izbora i koje je Komisiji podnelo prijavu za posmatranje rada Komisije uz obavezu potpisivanja izjave o poverljivosti podataka iz člana 22ž ovog zakona. Postupak prijavljivanja za posmatranje rada Komisije uređuje se Poslovnikom Komisije.

Izuzetno, Komisija, na predlog člana Komisije, može odlučiti da isključi javnost iz zakonom predviđenih slučajeva.

U toku izbora, sednicama Komisije mogu da prisustvuju i predstavnici udruženja koja su, u skladu sa zakonom kojim se uređuje izbor narodnih poslanika dobila ovlašćenja za posmatranje izbora.

Komisija će na veb-prezentaciji omogućiti posebnu formu po kojoj građani mogu podnositi primedbe u vezi sa pitanjima koja su u nadležnosti Komisije.

Komisija izdaje saopštenja za javnost o svom radu i aktivnostima najmanje jednom mesečno, putem veb-prezentacije Komisije.

Komisija je dužna da u Izveštaju o reviziji posebno navede ukupan broj primedbi od strane građana kao i način na koji je po njima postupljeno.

Uslovi za rad Komisije

Član 22p

Uslove za rad Komisije (kadrovske, prostorne i tehničke) obezbeđuje Narodna skupština.

Komisija ima sekretara i zamenika sekretara koje odredi generalni sekretar Narodne skupštine iz reda zaposlenih u Službi Narodne skupštine.

Za sekretara i zamenika sekretara Komisije može da bude određeno samo ono lice koje ima visoko obrazovanje u oblasti pravnih nauka.

Za potrebe obavljanja revizije biračkog spiska, Komisija može da angažuje stručna lica sa visokim obrazovanjem iz matematičkih, demografskih, informacionih ili ekonomskih nauka ili društveno-statističkih i drugih srodnih naučnih oblasti.

Prilikom vršenja ovlašćenja iz člana 22j stav 1. tačka 8) ovog zakona Komisija može da angažuje druga stručna lica, koje bez odlaganja moraju potpisati pismenu izjavu o poverljivosti podataka iz člana 22ž ovog zakona.

Sredstva za rad Komisije obezbeđuju se u budžetu Republike Srbije o čemu se stara Generalni sekretar Narodne skupštine.

Članovi i zamenici članova Komisije imaju pravo na mesečnu naknadu za rad u Komisiji u iznosu jedne i po prosečne zarade bez poreza i doprinosa isplaćene u Republici Srbiji prema poslednjem objavljenom podatku republičkog organa nadležnog za poslove statistike.

Članovi i zamenici članova Komisije ostvaruju pravo na naknadu troškova koji nastaju u vezi s njihovim radom u Komisiji shodno propisima kojima se uređuju naknade i druga primanja izabranih i postavljenih lica u državnim organima.

Stručna lica koja angažuje Komisija u skladu sa stavom 4. ovoga člana imaju pravo na novčanu naknadu, čiji iznos utvrđuje odbor Narodne skupštine nadležan za administrativno-budžetska pitanja.

Član 5.

Posle Glave VI. dodaju se Glava VIa i član 24a koji glase:

„VIa ZAŠTITA PODATAKA O LIČNOSTI

Obaveze u vezi sa zaštitom podataka o ličnosti

Član 24a

Podaci sadržani u biračkom spisku obrađuju se isključivo u svrhu ostvarivanja biračkog prava, u skladu sa ovim zakonom i zakonom kojim je uređena zaštita podataka o ličnosti.

Sva lica koja po bilo kom osnovu predviđenim ovim zakonom imaju pristup podacima o ličnosti u biračkom spisku dužna su da sa tim podacima postupaju u skladu sa zakonom kojim je uređena zaštita podataka o ličnosti i isključivo u svrhu vršenja ovlašćenja koja su im ovim zakonom poverena.

Podaci o ličnosti birača kojima se pristupa u biračkom spisku ne smeju se koristiti u političke svrhe, za potrebe vođenja izborne kampanje niti na drugi način zloupotrebljavati.“.

Član 6.

U članu 25. posle stava 1. dodaju se novi st. 2-6. koji glase:

„Novčanom kaznom od od 100.000 do 2.000.000 dinara kazniće se za prekršaj organ ili pravno lice koje koristi podatke o ličnosti u biračkom spisku suprotno članu 24a ovog zakona ili povredi obaveze predviđene izjavom o poverljivosti.

Za prekršaj iz stava 2. ovog člana kazniće se i odgovorno lice u organu ili pravnom licu novčanom kaznom od 20.000 do 150.000 dinara.

Fizičko lice koje neovlašćeno pristupi podacima o ličnosti u biračkom spisku, koristi ili otkrije podatke o ličnosti u biračkom spisku, kazniće se novčanom kaznom od 50.000 do 500.000 dinara.

Novčanom kaznom od 20.000 do 150.000 dinara kazniće se za prekršaj odgovorno lice u organu odnosno organizaciji ako:

1) organ odnosno organizacija postupi suprotno članu 22j stav 4. ovog zakona;

2) organ odnosno organizacija na koje se odnose preporuke iz Izveštaja o reviziji ne podnese Komisiji izveštaj o postupanju po preporukama u roku od 120 dana od dana prijema Izveštaja o reviziji ili ne postupi po preporukama Komisije.“.

Član 7.

Nadležni odbor će postupak predlaganja prvog sastava Komisije u skladu sa odredbama ovog zakona pokrenuti u roku od 15 dana od dana stupanja na snagu ovog zakona.

Član 8.

Prvi sastav Komisije koji bude imenovan u skladu sa odredbama ovog zakona, dužan je da u roku od devet meseci od dana imenovanja članova i zamenika članova Komisije obavi prvu reviziju biračkog spiska i Narodnoj skupštini podnese Izveštaj o reviziji.

Član 9.

Tri člana prvog sastava Komisije koji na prvoj sednici Komisije, u skladu sa odredbama ovog zakona, budu izabrani da budu predsednici Komisije, do isteka roka iz člana 8. ovog zakona smenjivaće se na funkciji predsednika Komisije na tri meseca.

Prvi predsednik prvog sastava Komisije biće član Komisije koji je imenovan na predlog udruženja.

Član 10.

Narodna skupština će razrešiti dužnosti člana, odnosno zamenika člana prvog sastava Komisije koji duže od tri meseca ne prisustvuje sednicama Komisije.

Član 11.

Ministarstvo nadležno za unutrašnje poslove dužno je da ministarstvu nadležnom za poslove uprave dostavi podatke potrebne za izvršenje zadataka iz člana 2. ovog zakona u roku od pet meseci od dana stupanja na snagu ovog zakona.

Član 12.

Ministar nadležan za poslove uprave dužan je da propise predviđene za izvršavanje Zakona o jedinstvenom biračkom spisku uskladi sa odredbama ovog zakona u roku od pet meseci od dana stupanja na snagu ovog zakona.

Obrazac izjave iz člana 3. ovog zakona ministar nadležan za poslove uprave propisuje u roku od 30 dana od dana stupanja na snagu ovog zakona.

Član 13.

Obrazac izjave iz člana 4. ovog zakona (član 22ž), prvi sastav Komisije propisuje u roku od 15 dana od dana održavanja prve sednice.

Akt iz člana 4. ovog zakona (član 22j stav 8) prvi sastav Komisije donosi u roku od 30 dana od dana održavanja prve sednice.

Član 14.

Veb-prezentacija Komisije uspostavlja se u roku od 30 dana od dana stupanja na snagu ovog zakona.

Član 15.

Ovaj zakon stupa na snagu osmog dana od dana objavljivanja u „Službenom glasniku Republike Srbije“, osim odredbi člana 2. stav 1. i st. 3-7. koje se primenjuju po isteku tri meseca od dana stupanja ovog zakona na snagu i odredbe člana 2. stav 2. koja se primenjuje po isteku šest meseci od dana stupanja ovog zakona na snagu.